Clubul turc Adana Demirspor a anunţat, luni, că s-a despărţit de atacantul portughez Nani, la un sezon după sosirea sa, potrivit news.ro
Campionul european din 2016 semnase cu clubul turc Adana Demirspor în iulie 2023, pentru un contract pe un an, dar după 28 de apariţii, dintre care 4 goluri şi 2 pase de gol, cele două părţi şi-au încheiat angajamentul de comun acord.
Echipa ocupă în prezent locul 11 în Superlig, cu două meciuri rămase de disputat.
Aceasta a fost a doua experienţă a extremei în Turcia, după un sezon la Fenerbahçe în 2015-2016. După ce a plecat de la Manchester United în 2014, Nani a jucat în mai multe campionate, printre care Spania (Valencia), Italia (Lazio şi Venezia FC), Statele Unite şi Australia.